**Módszertani segédlet**

**2020. június 30-án esedékes R29 adatszolgáltatáshoz!**

**A módszertani segédlet a 2019. év január 1-jétől 2019. december 31-ig hatályos rendelethez kapcsolódik.**

**R29 jelű adatszolgáltatás – Tőkebefektetések éves adatszolgáltatása**

**Tartalom**

[**I. Az adatszolgáltatásra kötelezettek köre, a beküldés gyakorisága, módja, vonatkozási időpontok, eltérő üzleti év 2**](#_Toc38877602)

[**II. A jelentés devizaneme, a megfigyelési egység 5**](#_Toc38877603)

[**III. Módszertani előírások az egyes táblák kitöltéséhez 5**](#_Toc38877604)

[III.1. TRE tábla: Az adatszolgáltató egyes, regiszter célú adatai 5](#_Toc38877605)

[III.2. TEA1 tábla: A külföldi közvetlentőke-befektető, közvetett befektető vagy társvállalat részesedésére és a vele kapcsolatos kereszttulajdonlásra vonatkozó adatok 6](#_Toc38877606)

[III.3. TEA2 tábla: Az adatszolgáltató mérlegének adatai 7](#_Toc38877607)

[III.4. TEA3 tábla: Az adatszolgáltató eredménykimutatásának adatai 7](#_Toc38877608)

[III.5. TEA4 tábla: Az adatszolgáltató eredménykimutatásából a normál üzletmenethez szorosan nem kapcsolódó tételek 7](#_Toc38877609)

[III.6. TEA5 tábla: Kiegészítő adatok 10](#_Toc38877610)

[III.7. TEL tábla: Külföldi közvetlentőke-befektetés, közvetett befektetés, külföldi fióktelep vagy társvállalat jelentésköteles adatai 10](#_Toc38877611)

[III.8. TEI tábla: Külföldi ingatlantulajdon 19](#_Toc38877612)

[**IV. Összefüggések az adatszolgáltatások között 20**](#_Toc38877613)

[IV.1. Külföldi befektetőnek megszavazott osztalék, illetve eredménytartalékból megszavazott osztalékra vonatkozó összefüggések 20](#_Toc38877614)

[IV.2. Külföldi leányvállalat által megszavazott osztalék, illetve eredménytartalékból megszavazott osztalékra vonatkozó összefüggések 21](#_Toc38877615)

[IV.3. R29 adatszolgáltatás és az R02/R03/R12/R13 adatszolgáltatás összefüggése külföldi fióktelep esetén 23](#_Toc38877616)

[Melléklet 23](#_Toc38877617)

# Az adatszolgáltatásra kötelezettek köre, a beküldés gyakorisága, módja, vonatkozási időpontok, eltérő üzleti év

Az R29 jelű adatszolgáltatást azoknak a gazdasági szervezeteknek kell kitölteniük, akik az alábbi feltételek közül legalább az egyiknek megfelelnek:

* rendelkeznek vállalatcsoportba tartozó külföldi befektetővel/befektetőkkel[[1]](#footnote-2) és a külföldi befektető(k)re jutó saját tőke összege a tárgyév (2019) vagy a tárgyévet megelőző év (2018) fordulónapján eléri az 500 millió Ft-ot;
* rendelkeznek vállalatcsoportba tartozó külföldi befektetővel és a külföldi befektetőre jutó saját tőke összege a tárgyév (2019) vagy a tárgyévet megelőző év (2018) fordulónapján kisebb, mint -500 millió Ft;
* rendelkeznek vállalatcsoportba tartozó külföldi befektetővel és a tárgyévi (2019) eredménykimutatásban a külföldi befektetőre jutó osztalék összege eléri az 500 millió Ft-ot;
* vállalatcsoportba tartozó egy vagy több külföldi vállalkozás jegyzett tőkéjében szavazati joggal /vagy külföldi fiókteleppel rendelkeznek, és ezen részesedések együttes értéke vagy a fiókteleppel szemben fennálló nettó követelésállomány (nem az anno átadott vagyon) értéke a tárgyév (2019) vagy a tárgyévet megelőző év (2018) fordulónapján eléri a 10 millió Ft-ot.

Amennyiben a vállalkozás valamely külföldi vállalat fióktelepeként működik Magyarországon, a fióktelep külföldi közvetlentőke-befektetőjének minősül a működéshez szükséges eszközöket rendelkezésre bocsátó head-office, külföldről kapott tőke pedig a működéshez rendelkezésre bocsátott eszközök értéke.

A jelentésben **nem kell szerepeltetni** **a külföldi kereskedelmi képviseleteket, azonban a külföldi telephelyeket igen**! A külföldi vállalat telephelyeként működő vállalkozásokat az adatszolgáltatásban úgy kell kezelni, mint a külföldi vállalatok fióktelepét, illetve az adatszolgáltatók külföldi telephelyeit külföldi fiókvállalatnak kell tekinteni.

A jelentést évente kell elkészíteni, a tárgyévet követő június 30-ig kell az MNB adatbefogadó rendszerén keresztül beküldeni annak az évnek a megjelölésével, mint vonatkozási időponttal, amelyről a jelentés készül (pl. a 2019. évről szóló jelentés vonatkozási ideje 20191231).

**Eltérő üzleti év** esetén a jelentésben a **tárgyévben (2019) véget ért üzleti év** adatait kell jelenteni, azaz pl. 03.31-i fordulónap esetén 2020. június 30-i határidővel kell jelenteni a 2018.03.31-i (tárgyévet megelőző év) és a 2019.03.31-i (tárgyév) adatokat. A vonatkozási idő ugyanúgy **2019.12.31** legyen. **Nem** **a 2019. április 1-jén kezdődő és 2020.03.31-vel véget ért üzleti évről kell jelenteni.**

**Vállalatcsoport:** a vállalatok olyan köre, amely a közvetlentőke-befektetések elszámolása szempontjából tartalmazza a közvetlentőke-befektetőket és -befektetéseket, továbbá azon vállalatokat, amelyek közvetlen vagy közvetett módon ugyanazon – végső – befektető ellenőrzése, illetve befolyása alatt állnak (ellenőrzés alatt azt kell érteni, hogy a részesedés tulajdonjoga a szavazati jog több mint 50%-át biztosítja, befolyásnak pedig az minősül, ha a részesedés tulajdonjoga a szavazati jognak legalább 10%-át, de legfeljebb 50%-át biztosítja).

Példa1- a vállalatcsoport meghatározásra



Példa2 - a vállalatcsoport meghatározásra



A fenti ábra alapján a partnerkapcsolat jellege az adatszolgáltató R01 adatszolgáltatás 06. sorában:

Partnerkapcsolat jellege A: C, D vállalat

Partnerkapcsolat jellege L: G vállalat

Partnerkapcsolat jellege EA: A, B vállalat

Partnerkapcsolat jellege EL: I, K**,** J vállalat

Partnerkapcsolat jellege ET: F, E, M vállalat

Amennyiben a vállalkozás egy külföldi vállalat fióktelepeként/telephelyeként működik Magyarországon, a működéshez szükséges eszközöket rendelkezésre bocsátó head-office minősül a fióktelep/telephely külföldi közvetlen tőkebefektetőjének.

**Felszámolás, végelszámolás megindítása esetén** az adatszolgáltatónak nem kell jelentenie a felszámolás/végelszámolás miatti szavazati jogban bekövetkezett változást.

* Ha az adatszolgáltató kerül felszámolás/végelszámolás alá, a külföldi befektetőre jutó szavazati jogként a felszámolás/végelszámolás megindítása előtti szavazati jogot kell feltüntetni.
* Ha a külföldi érdekeltség kerül felszámolás/végelszámolás alá, akkor az adatszolgáltató szavazati joga a felszámolás/végelszámolás előtti szavazati jog.

Mivel a **saját részvény akár rezidenstől, akár nem-rezidenstől történő visszavásárlása** miatt más befektetők szavazati jogának arányában bekövetkezett változást nem kell jelenteni, ezért a szavazati jogban oly módon is bekövetkezhet változás, hogy nem kapcsolódik hozzá tranzakció.

# A jelentés devizaneme, a megfigyelési egység

* A **TEA1-TEA5 és TEI jelű táblákban** az adatszolgáltató könyvvezetésének devizanemében, IFRS szerinti egyedi beszámolót készítők esetén prezentációs pénznemben kell az adatokat jelenteni.
	+ A **TEL táblában** az adatokat a külföldi vállalat/fióktelep könyvvezetésének devizanemében kell jelenteni, kivéve a *6. sort (az adatszolgáltató tulajdonosi részesedésének állománya az adatszolgáltató könyveiben)*, ahol az adatszolgáltató könyvvezetésének devizanemében kell az adatokat szerepeltetni.

Az adatokat ezer Ft-ban/ ezer devizában kell szerepeltetni egészre kerekítve. Sem az excel tábla, sem az abból készített txt fájl ne tartalmazzon tizedespontot, ez alól kivételt képeznek a %-os értéket cellák (TEA1 tábla „b”, „c”, „d” és „e” oszlopai, illetve TEL tábla 5., 7., és 11. sorai), ahol ponttal elválasztva (nem vesszővel) két tizedesre kerekítve kell szerepeltetni az adatokat.

# Módszertani előírások az egyes táblák kitöltéséhez

## III.1. TRE tábla: Az adatszolgáltató egyes, regiszter célú adatai

A táblát minden adatszolgáltatónak ki kell töltenie.

A tábla egyes sorainak tartalma:

01. sor: Az adatszolgáltató mérlegfordulónapjának dátuma:

* amennyiben a fordulónap 12.31., akkor 2018.12.31-t és 2019.12.31-t kell itt megadni;
* amennyiben eltérő üzleti évről van szó, a **2019-es évben véget ért üzleti év végét** kell tárgyév mérlegfordulónapjának tekinteni, azaz, ha a fordulónap 03.31., 2018.03.31-t és 2019.03.31-t kell itt megadni;
* amennyiben a tárgyévben váltott üzleti évet pl. 03.31-ről 09.30-ra, azaz két üzleti év is véget ért a tárgyévben, akkor 2018.03.31-t és 2019.09.30-t kell itt megadni, de kérjük, vegye fel a kapcsolatot referensével és tájékoztassa az üzleti év váltásáról.

02. sor: Az adatszolgáltató könyvvezetésének devizaneme: A könyvvezetés, beszámolókészítés létesítő okiratban meghatározott devizanemének ISO kódja (alapesetben HUF).

03. sor: Az adatszolgáltató tőzsdére bevezetett vállalat? Igen/nem

04. sor: Igaz-e az adatszolgáltatóra, hogy az adatszolgáltatónak nincs vele azonos vállalatcsoportba tartozó külföldi befektetője? Igen/nem. – Amennyiben itt **igenne**l válaszol (azaz nincs a cégnek vállalatcsoportba tartozó külföldi befektetője), a TEA1-TEA5 táblákat nem kell kitölteni, ha **nemmel** válaszol (azaz van 10% feletti külföldi befektető): a TEA1-TEA5 táblák kitöltése kötelező.

05. sor: Az adatszolgáltatónak hány vele azonos vállalatcsoportba tartozó külföldi vállalatban van szavazati joga (ideértve a fióktelepeket és a telephelyeket is, azonban nem kell szerepeltetni a kereskedelmi képviseleteket)? (db) – Az itt megadott számnak megfelelő darabszámú TEL táblát kell kitölteni, mindegyik külföldi partnerre külön-külön egyet.

06. sor: Az adatszolgáltatóra vonatkozó adatok IFRS-ek szerinti éves egyedi beszámolóból származnak-e? (1=igen; 0=nem) Ha például az adatszolgáltató 2019-es üzleti évre készít először IFRS szerinti beszámolót, akkor az „a” oszlopba 0-t (nem), a „b” oszlopba pedig 1-et (igen) kell megadni.

## III.2. TEA1 tábla: A külföldi közvetlentőke-befektető, közvetett befektető vagy társvállalat részesedésére és a vele kapcsolatos kereszttulajdonlásra vonatkozó adatok

A táblát az adatszolgáltatónak abban az esetben kell kitöltenie, amennyiben a tárgyidőszakban lezárult vagy az azt megelőző üzleti év fordulónapján volt vele azonos vállalatcsoportba tartozó külföldi közvetlentőke-befektetője[[2]](#footnote-3) vagy közvetett befektetője[[3]](#footnote-4), azaz, ha a TRE tábla 4. sorának valamelyik oszlopában „nem” választ adott

A tábla egyes oszlopainak tartalma:

 „a” oszlop: A külföldi közvetlentőke-befektető, közvetett befektető vagy társvállalat[[4]](#footnote-5) partnerazonosító-kódja: az adatszolgáltató által meghatározott, legfeljebb 10 karakterből álló, az MNB részére az R01 adatszolgáltatásban közölt alfanumerikus kód.

„b”-„c” oszlop: A külföldi közvetlentőke-befektető, közvetett befektető vagy társvállalat közvetlen szavazati jogának aránya az adatszolgáltató vállalkozásban a tárgyévet megelőző év (2018) és a tárgyév mérlegfordulónapján (2019):

A külföldi közvetlentőke-befektető, közvetett befektető vagy társvállalat **szavazati jogának** arányát kell megadni %-ban, két tizedesre kerekítve. A szavazati jog meghatározásánál a külföldi közvetlentőke-befektetőre jutó állományt a visszavásárolt saját részvények állományával csökkentett állományhoz kell viszonyítani. (A táblában a **vállalatcsoportba tartozó** **10% alatti szavazati joggal rendelkező közvetett befektetőket, társvállalatokat is jelenteni kell**.)

„d”-„e” oszlop: Kereszttulajdonlás esetén az adatszolgáltató tulajdonosi részesedésének aránya a külföldi közvetlentőke-befektetőjében vagy közvetett befektetőjében a tárgyévet megelőző év és a tárgyév mérlegfordulónapján:

**Kereszttulajdonos külföldi közvetlentőke-befektetőnek vagy közvetett befektetőnek** minősül az a nem-rezidens vállalat, amely az adatszolgáltatóban közvetlenül vagy közvetve szavazati joggal rendelkezik, amelyben egyidejűleg az adatszolgáltató 10%-ot el nem érő szavazati joggal rendelkezik.

Ha a kereszttulajdonlás mértéke eléri vagy meghaladja a 10%-ot, a külföldi közvetlentőke-befektető egyidejűleg nem kereszttulajdonos külföldi közvetlentőke-befektető, hanem az adatszolgáltató külföldi közvetlentőke-befektetése is, és rá vonatkozóan ki kell tölteni a TEL táblát is, azonban a TEA1 tábla „d” és „e” oszlopokban nem kell szerepeltetni adatot. Másképpen közelítve a „d” és „e” oszlopok csak 10% alatti mértékeket tartalmazhatnak.

 „f”-„g” oszlop: Kereszttulajdonlás esetén az adatszolgáltató tulajdonosi részesedésének állománya a saját könyvei szerint a külföldi befektetőjében. Az adatokat az adatszolgáltató könyvvezetésének devizanemében, ezerben kell megadni.

## III.3. TEA2 tábla: Az adatszolgáltató mérlegének adatai

A táblát az adatszolgáltatónak abban az esetben kell kitöltenie, amennyiben a tárgyidőszakban lezárult vagy az azt megelőző üzleti évének fordulónapján volt vele azonos vállalatcsoportba tartozó külföldi közvetlentőke-befektetője, közvetett befektetője.

Az adatszolgáltató éves beszámolójával egyezően kell megadni a mérleg saját tőkére és a saját tőke összetevőire vonatkozó adatait. A 05. sort csak a hitelintézeti adatszolgáltatóknak és a befektetési szolgáltatást végző adatszolgáltatóknak kell kitölteniük.

Amennyiben a tárgyidőszakban lezárult üzleti időszakra 3 oszlopos mérleget adtak ki, az „a”, „b” és „c” oszlopokat egyaránt ki kell tölteni (a "b" oszlopban csak előző évek mérleg adatait módosító hatásokat kell feltüntetni), egyébként pedig csak az „a” és „c” oszlopokat.

Az adatokat az adatszolgáltató könyvvezetésének devizanemében, IFRS szerinti egyedi beszámolót készítők esetén prezentációs pénznemben (amelyet a TRE tábla 02. sorában megadott), **ezerre kerekítve** kell közölni.

A tárgyévet megelőző év oszlop kitöltésénél *A számvitelről szóló 2000. évi C. törvény* (továbbiakban: számviteli törvény) beszámoló készítésére vonatkozó előírásait kell figyelembe venni. Ebből kifolyólag az eltérő üzleti éves cégek esetén a 09. és a 10. sor tárgyévet megelőző évi adata nem feltétlenül fog megegyezni az előző évi R29 adatszolgáltatás tárgyévi adatával.

A 09. éves eredmény sorának tárgyévi és tárgyévet megelőző évi cellájában is az adózott eredményt (tárgyévi eredményt) kell feltüntetni.

**IFRS-ek szerinti beszámolót készítők esetén** a tábla kitöltésénél (tárgyév és a tárgyévet megelőző év oszlopánál is) a számviteli törvénybenleírt **Saját tőke megfeleltetési tábla rendelkezéseit kell alkalmazni.** Ebből kifolyólag a tárgyévet megelőző évi adata nem fog megegyezni az előző évi R29 adatszolgáltatás tárgyévi adatával.

## III.4. TEA3 tábla: Az adatszolgáltató eredménykimutatásának adatai

A táblát az adatszolgáltatónak abban az esetben kell kitöltenie, amennyiben a tárgyidőszakban lezárult üzleti évének fordulónapján volt vele azonos vállalatcsoportba tartozó külföldi közvetlentőke-befektetője vagy közvetett befektetője.

Az adatszolgáltató éves beszámolóval egyezően kell megadni az eredménykimutatás egyes felsorolt adatait. A 02. sorban az általános tartalékképzés, felhasználás adatot csak a hitelintézeti-, valamint a befektetési szolgáltatást végző adatszolgáltatóknak kell kitölteniük. Az adatokat az adatszolgáltató könyvvezetés devizanemében, IFRS szerinti egyedi beszámolót készítők esetén prezentációs pénznemben (amelyet a TRE tábla 02. sorában megadott), ezerre kerekítve kell közölni.

*04. A tárgyévben lezárult üzleti évet követően jóváhagyott osztalék* sorban az **adatszolgáltatás beküldéséig** jóváhagyott osztalékot kérjük feltüntetni. Amennyiben az osztalék megszavazására a beküldés után kerül sor, emiatt nem kell módosítani az adatszolgáltatást.

Amennyiben az adatszolgáltató R02/R03/R12/R13 adatgyűjtés beküldésére kötelezett, a „*Tárgyévben lezárult* ***üzleti év során jóváhagyott******osztalék (03. sor)*”**, illetve „*A tárgyévben lezárult* ***üzleti év után jóváhagyott osztalék*** *(04. sor)*” sorokban szereplő összeget a **megszavazás időszakában a TB08 táblában is le kell jelenteni. (A „d” oszlopban a teljes megszavazott osztalék értéket, míg az „e” oszlopban az adózott eredményen felüli részt kell feltüntetni.)**

A 03. sorban lejelentett összeget a t. üzleti évben beadott R02/R03/R12/R13 adatgyűjtésekkel fogjuk összevetni, míg a 04. sorban lejelentett összeget a t+1. év során beadott havi/negyedéves adatgyűjtésekkel.

## III.5. TEA4 tábla: Az adatszolgáltató eredménykimutatásából a normál üzletmenethez szorosan nem kapcsolódó tételek

A táblát az adatszolgáltatónak abban az esetben kell kitöltenie, amennyiben a tárgyidőszakban (2019) lezárult üzleti évének fordulónapján volt vele azonos vállalatcsoportba tartozó külföldi közvetlentőke-befektetője vagy közvetett befektetője.

Az adatszolgáltató számviteli nyilvántartásaival egyezően kell megadni a 01-19. sorokban felsorolt tárgyévi forgalmi adatokat a táblában jelzett előjelekkel, a 20. sorban pedig ezek összesített egyenlegét.

Amennyiben a cég rendelkezik a könyvvezetési devizanemtől eltérő devizanemben fennálló követeléssel/kötelezettséggel, **legalább a 13. sorban** kell jelentenie adatot.

Az adatokat az adatszolgáltató könyvvezetésének devizanemében IFRS szerinti egyedi beszámolót készítők esetén prezentációs pénznemben (amelyet a TRE tábla 02. sorában megadott), ezerre kerekítve kell közölni.

**IFRS szerinti beszámolót készítők** esetén csak az adózott eredményben szereplő, a normál üzletmenethez szorosan nem kapcsolódó tételeket kell feltüntetni. **Az egyéb átfogó jövedelemben elszámolt tételeket a táblában nem kell szerepeltetni.**

**Hitelintézetként** működő adatszolgáltatóink a kitöltés során az alábbiak szerint járjanak el:

|  |  |
| --- | --- |
| **TEA4 tábla sorai** | **Magyarázat bankoknak****A felsorolt tételek közül csak az adózott eredményben (IFRS beszámolót készítők esetén az átfogó eredményben) megjelenő tételeket kell szerepeltetni** |
| 1 | Végkielégítésre kifizetett összeg (-) |   |
| 2 | Készletek, követelések elszámolt értékvesztése, követelés leírás összege (-) | A sornak tartalmaznia kell a készletek értékvesztését, a követelések fejében átvett készletek között szereplő eszközök értékvesztését, és a követelések (saját és vásárolt) utáni értékvesztést. Szintén ezen a soron kérjük kimutatni a céltartalék képzés tárgyévi összegét. |
| 3 | Készletek, követelések elszámolt értékvesztésének visszaírása (+) | A sornak tartalmaznia kell a készletek értékvesztésének visszaírását, a követelések fejében átvett készletek között szereplő eszközök értékvesztésének visszaírását, és a követelések (saját és vásárolt) utáni értékvesztésének visszaírását. Szintén ezen a soron kérjük kimutatni a céltartalék felhasználás és felszabadítás tárgyévi összegét. |
| 4 | Tárgyi eszközök terven felüli értékcsökkenése (-) |   |
| 5 | Terven felüli értékcsökkenés visszaírása (+) |   |
| 6 | Befektetett pénzügyi eszközök visszaírással csökkentett értékvesztése (-) | A sornak tartalmaznia kell az értékvesztés és visszaírása a befektetési célú, hitelviszonyt megtestesítő értékpapírok, kapcsolt- és egyéb részesedési viszonyban lévő vállalkozásban való részvények, részesedések után |
| 7 | Káreseményekkel kapcsolatban fizetett/elszámolt/fizetendő összegek (-) |   |
| 8 | Káreseményekkel kapcsolatban kapott összegek (+) |   |
| 9 | Tárgyi eszközök, immateriális javak, illetve követelések értékesítése esetén a kivezetett könyv szerinti érték (-) | Tárgyi eszközök és immateriális javak, illetve követelések fejébe átvett eszközök értékesítésekor a könyv szerinti érték kivezetése |
| 10 | Tárgyi eszközök immateriális javak, illetve követelések értékesítése esetén a kapott ellenérték (+) | Tárgyi eszközök és immateriális javak, illetve követelések fejébe átvett eszközök értékesítésének bevétele |
| 11 | Tárgyi eszközök, immateriális javak, készletek megsemmisülése/selejtezése esetén a kivezetett nettó érték (-) |   |
| 12 | Pénzügyi eszközök értékesítésénék vagy tartásának realizált vagy nem realizált eredménye (amennyiben veszteség: (-), amennyiben nyereség: (+) az előjel) | Itt kell szerepeltetni a befektetett és a forgatási célú értékpapírok nettó árfolyameredményét is. |
| 13 | Realizált és nem-realizált árfolyamveszteség/nyereség (árfolyamveszteség esetén (-), árfolyamnyereség esetén (+) az előjel) | A sornak tartalmaznia kell a devizaeszközök és kötelezettségek átértékeléséből származó nyereséget és veszteséget. A konverzióból származó árfolyamnyereséget, -veszteséget, amelyet máshol nem tüntetett fel. |
| 14 | Kamatfedezeti ügyletek vesztesége/nyeresége (veszteség esetén (-), nyereség esetén (+) az előjel) | Minden származtatott ügylethez kapcsolódó nyereséget, veszteséget – beleértve az árfolyam- és értékelési nyereséget is – itt kérünk jelenteni. |
| 15 | Egyéb derivatív ügyletek vesztesége/nyeresége (veszteség esetén (-), nyereség esetén (+) az előjel) |
| 16 | Elengedett kötelezettség (+) |   |
| 17 | Elengedett követelés (-) |   |
| 18 | A rendkívüli eredményből a fentiekben nem szereplő tételek nettó összege (veszteség esetén (-), nyereség esetén (+) az előjel) |   |
| 19 | Befektetéstől vagy társvállalattól tárgyév során annak eredmény-tartalékából (megelőző évek eredményéből) kapott osztalék (+) |   |
| 20 | ÖSSZESEN (01+02+...+19) |   |

## III.6. TEA5 tábla: Kiegészítő adatok

A táblát az adatszolgáltatónak abban az esetben kell kitöltenie, amennyiben a tárgyidőszakban lezárult üzleti évének fordulónapján volt vele azonos vállalatcsoportba tartozó külföldi közvetlentőke-befektetője vagy közvetett befektetője.

A tábla egyes sorainak tartalma:

01. sor: Amennyiben az adatszolgáltató gazdasági társaságban tulajdonos, az adatszolgáltató által e gazdasági társaságba a tárgyévben teljesített pótbefizetés összege:

A számviteli törvényben nevesített eredménytartalék csökkentő tétel definíciójának megfelelően kell megadni függetlenül attól, hogy külföldi vagy belföldi cégben teljesítette-e az adatszolgáltató a pótbefizetést.

 02. sor: Amennyiben az adatszolgáltató gazdasági társaságban tulajdonos, az adatszolgáltató által e gazdasági társaságba teljesített pótbefizetésekből a tárgyévben visszakapott összeg, melyet a számviteli törvényben nevesített eredménytartalék növelő tétel definíciójának megfelelően kell megadni, függetlenül attól, hogy külföldi vagy belföldi cégben teljesítette-e az adatszolgáltató a pótbefizetést.

Az adatokat az adatszolgáltató könyvvezetésének devizanemében (amelyet a TRE tábla 02. sorában ekként megadott), ezerre kerekítve kell közölni.

## III.7. TEL tábla: Külföldi közvetlentőke-befektetés, közvetett befektetés, külföldi fióktelep vagy társvállalat jelentésköteles adatai

A táblát az adatszolgáltatónak abban az esetben kell kitöltenie, amennyiben a tárgyidőszakban lezárult vagy az azt megelőző üzleti év fordulónapján volt külföldi közvetlentőke-befeketése[[5]](#footnote-6) vagy közvetett befektetése[[6]](#footnote-7), vagy társvállalata, amelyben közvetlen szavazati joggal rendelkezett. A táblát az adatszolgáltatónak annyiszor kell kitöltenie, ahány jelentésköteles partnere van, azaz ahány partnert a TRE tábla 5. során jelentett.

A táblában fel kell tüntetni:

* a fiókvállalatokat,
* azokat a vállalatcsoportba tartozó külföldi érdekeltségeket (közvetlentőke-befektetés, közvetett befektetés, társvállalat), amelyekben az adatszolgáltató közvetlen szavazati joggal rendelkezik,
* illetve a közvetett befektetések közül azokat a nem rezidens vállalatokat, amely az adatszolgáltató valamely többségi tulajdonú (50%-ot meghaladó közvetlen szavazati jog) külföldi közvetlen tőkebefektetésének többségi tulajdonú leányvállalata, és így tovább, mindaddig figyelembe véve a tulajdonosi láncban következő cégeket, amíg többségi tulajdoni hányad áll fenn.

**A táblát a tárgyév során megszűnt/értékesített leányvállalatokra is ki kell tölteni!**

A példa2-ben szereplő ábra alapján az M, G, I, J és K vállalatokra kell kitölteni a TEL táblát.

Az értékadatokat a **külföldi vállalat vagy fióktelep könyvvezetésének devizanemében** (amelyet az adatszolgáltató a TEL tábla 02. sorában ekként megadott), ezerre kerekítve kell közölni. **Kivétel ez alól a 6. és a 8. sor**, ahol az adatokat az adatszolgáltató könyvvezetésének devizanemében, IFRS szerinti egyedi beszámolót készítők esetén prezentációs pénznemben kérjük jelenteni.

A táblában a szürke mezőket nem kell kitölteni.

 „a” oszlop: A külföldi vállalat vagy fióktelep partnerazonosító-kódja: Az adatszolgáltató által meghatározott, legfeljebb 10 karakterből álló, az MNB részére az R01 jelű adatszolgáltatásban közölt alfanumerikus kód.

Az R29 adatszolgáltatás esetén az „a” oszlopban a partnerazonosító kódot – a szürke címsorok kivételével – minden olyan sorban ismételten meg kell adni, amely sorok „b”, „c” vagy „d” oszlopában az adatszolgáltató adatot közöl (azaz az „a” oszlopban mindenhol ott kell lennie a partnerazonosító kódnak – és egy TEL táblán belül mindenhol ugyanannak –, ahol adatot jelentenek).

 „b”-„c” oszlop: A tárgyévet megelőző év, illetve tárgyév mérlegfordulónapjára vonatkozó állományi adatokat kell megadni, a sorok tartalmi magyarázatánál alább leírtak szerint.

„d” oszlop: Tárgyévi forgalmi adatokat kell megadni, a sorok tartalmi magyarázatánál alább leírtak szerint.

A tábla egyes sorainak tartalma (blokkokra bontva):

01. sor: Címsor a 02-03. sorokra vonatkozóan (Nem kell kitölteni.) A **02-03. sorok külföldi közvetlentőke-befektetés, közvetett befektetés, külföldi fióktelep vagy társvállalat esetén is kitöltendőek!**

02. sor: A külföldi vállalat vagy fióktelep könyvvezetésének devizaneme: A könyvvezetés devizanemének háromjegyű ISO kódját kell megadni (pl. EUR).

03. sor: A külföldi vállalat vagy fióktelep tárgyidőszakban, illetve a megelőző időszakban lezárult üzleti évének mérlegfordulónapja: Az éves beszámoló szerinti mérlegfordulónap dátumát ééééhhnn formátumban kell megadni a TRE tábla 01. soránál leírtakkal azonos logika szerint, azaz, ha a fordulónap pl. 03.31., 20180331-t és 20190331-t kell megadni.

04. sor: Címsor a 05-08. sorokra vonatkozóan (Nem kell kitölteni.) **A 05-08. sorok** **csak akkor töltendők, ha külföldi közvetlentőke-befektetésről (a partnerkapcsolat jellege az R01-es jelentésen L, AL) vagy olyan közvetett tőkebefektetésről (partnerkapcsolat EL), társvállalatról (partnerkapcsolat jellege ET) van szó, amelyben az adatszolgáltató közvetlen szavazati joggal rendelkezik. Fióktelep és az olyan közvetett tulajdonosi viszonyban álló tőkebefektetés esetén üresen kell hagyni, amelyben nincs az adatszolgáltatónak közvetlen szavazati joga! A Példa2 ábrán szereplő vállalatcsoport esetén a G, M, I és J vállalatra kell kitölteni.**

05. sor: Az adatszolgáltató szavazati jogának aránya a külföldi vállalatban: Az adatszolgáltató szavazati arányát kell megadni %-ban, két tizedesre kerekítve, tizedes elválasztásra pontot kell használni. A sort azon **társvállalatok, közvetett leányvállalatok esetén is ki kell tölteni**, amelyben az adatszolgáltató 10% alatti szavazati joggal rendelkezik.

06. sor: Az adatszolgáltató tulajdonosi részesedésének állománya az adatszolgáltató könyveiben: Az adatot az adatszolgáltató könyvvezetésének devizanemében (amelyet az adatszolgáltató a TRE tábla 02. sorában megadott), ezerre kerekítve kell közölni.

 07. sor: Kereszttulajdonlás esetén a külföldi befektetés tulajdonosi részesedésének aránya az adatszolgáltatóban: A külföldi vállalat részesedésének az adatszolgáltató jegyzett tőkéjéhez viszonyított arányát kell megadni %-ban, két tizedesre kerekítve.

Kereszttulajdonos külföldi közvetlentőke-befektetésnek, közvetett befektetésnek minősül az a nem-rezidens vállalat, amelyben az adatszolgáltató közvetlenül vagy közvetve szavazati joggal rendelkezik, egyidejűleg a nem-rezidens vállalat közvetlenül 10%-ot el nem érő szavazati joggal rendelkezik az adatszolgáltatóban.

Ha a kereszttulajdonlás mértéke eléri vagy meghaladja a 10%-ot, a külföldi közvetlentőke-befektetés egyidejűleg nem kereszttulajdonos külföldi közvetlentőke-befektetés, hanem az adatszolgáltató külföldi közvetlentőke-befektetője is, és rá vonatkozóan ki kell tölteni a TEA1-TEA5 táblát is, de a TEL tábla „b” és „c” oszlopát ilyenkor nem kell kitölteni.

08. sor: Kereszttulajdonlás esetén (ha a 07. sor nem nulla) az adatszolgáltató saját tőkéje: Amennyiben kereszttulajdonlás esete áll fenn, és az adatszolgáltató nem kötelezett TEA2 tábla kitöltésére, itt kell megadnia a saját tőkéje összegét.

Az adatot az adatszolgáltató könyvvezetésének devizanemében (amelyet az adatszolgáltató a TRE tábla 02. sorában ekként megadott), ezerre kerekítve kell közölni.

09. sor: Címsor a 10-11. sorokra vonatkozóan (Nem kell kitölteni.) **A 10-11. sorokat csak azon külföldi közvetett tőkebefektetések esetén kell kitölteni, amikor az adatszolgáltatónak közvetett részesedése (is) van a külföldi vállalatban!**

A Példa2 ábra alapján a táblát az I és a K vállalatra kell kitölteni. Az I vállalat esetén a 05. és 06. sort is ki kell tölteni, mivel az adatszolgáltató közvetlenül 7%-os szavazati joggal rendelkezik a külföldi vállalatban.

10. sor: A külföldi vállalatot a tulajdonosi láncban megelőző vállalat R01 jelű adatszolgáltatásban megadott partnerazonosító-kódja[[7]](#footnote-8) arra a partnerre vonatkozóan, aki megelőzi a tulajdonosi láncban azt a közvetett részesedési viszonyban álló tőkebefektetést, akiről a TEL tábla kitöltésre kerül.

11. sor: A külföldi vállalatot a tulajdonosi láncban megelőző vállalat szavazati jogának aránya a külföldi vállalat jegyzett tőkéjében: az arányszámot %-ban kifejezve, két tizedesre kerekítve kell megadni, tizedes elválasztásra pontot kell használni.

A Példa2 ábra esetén a 05 és 10-11. sorok kitöltése

Az I partner esetén a 05 és a 10-11. sorokban az alábbiak jelentendők:

|  |  |  |  |  |
| --- | --- | --- | --- | --- |
| Sor-szám | Megnevezés | Partnerazonosító-kód | Tárgyévet megelőző év mérlegfordulónapján | Tárgyév mérlegforduló-napján |
| a | b | c |
| 05 | Az adatszolgáltató szavazati részesedésének aránya a külföldi vállalatban (% két tizedesegy kiírásával)  | I | 7.00 | 7.00 |
| 10 | A külföldi vállalatot a tulajdonosi láncban megelőző vállalat partnerazonosító-kódja (az adatszolgáltató által meghatározott, az MNB részére az R01 jelű adatgyűjtésben közölt kód) | I | G | G |
| 11 | A külföldi vállalatot a tulajdonosi láncban megelőző vállalat szavazati jogának aránya (%-ban, két tizedessel) | I | 60.00 | 60.00 |

A K partner esetében a 10-11-es sorokban a következők jelentendők:

|  |  |  |  |  |
| --- | --- | --- | --- | --- |
| Sor-szám | Megnevezés | Partnerazonosító-kód | Tárgyévet megelőző év mérlegfordulónapján | Tárgyév mérlegforduló-napján |
| a | b | c |
| 10 | A külföldi vállalatot a tulajdonosi láncban megelőző vállalat partnerazonosító-kódja (az adatszolgáltató által meghatározott, az MNB részére az R01 jelű adatgyűjtésben közölt kód) | K | I | I |
| 11 | A külföldi vállalatot a tulajdonosi láncban megelőző vállalatszavazati jogának aránya (%-ban, két tizedessel) | K | 30.00 | 30.00 |

12. sor: Címsor a 13-19. sorokra vonatkozóan (Nem kell kitölteni.) **A 13-19. sorokat külföldi közvetlentőke-befektetések, közvetett befektetés, társvállalat esetén is ki kell tölteni!**

13-19. sorok: A külföldi vállalat éves beszámolójával egyezően kell megadni a mérleg saját tőkére és saját tőke összetevőire vonatkozó adatait.

20. sor: Címsor a 21-24. sorokra vonatkozóan (Nem kell kitölteni.) **A 21-24. sorokat külföldi közvetlentőke-befektetés, közvetett tőkebefektetés, társvállalat esetén is ki kell tölteni!**

21-24. sorok: A külföldi vállalat éves beszámolójával egyezően kell megadni az eredménykimutatás egyes adatait. A 21. sorban az adózott eredményt is az eredménykimutatás alapján kell megadni, nem pedig a mérleg szerinti eredményt feltüntetni.

Amennyiben a külföldi leányvállalat mérlegében **összevontan szerepel az adózott eredmény és az eredménytartalék**, azt az eredménykimutatás alapján szét kell bontani éves eredményre és eredménytartalékra.

**Példa:**

A külföldi leányvállat mérlege:

Subscribed capital: 1 000

Revaluation reserve: 500

Accumulated profits (Retained earnings): 800

Total equity: 2 300

A külföldi leányvállalat eredménykimutatása:

…

Net income: 300

Corporate tax: 30

Net income after tax: 270

Az adózott eredmény alapján az eredménytartalék: 800-270=530. Ennek alapján a táblát a következőképpen kérjük kitölteni:

|  |  |  |  |  |  |
| --- | --- | --- | --- | --- | --- |
| Sor-szám | Megnevezés | Partner- azonosító- kód | Tárgyévet megelőző év mérlegforduló- napján | Tárgyév mérleg-forduló- napján | Tárgyév |
|  |   | a | b | c | d |
| 12 | **Külföldi közvetlentőke-befektetés vagy közvetett befektetés vagy társvállalat mérlegadatai (Adatok a 02. sorban közölt devizanemben, ezerben) (Külföldi fióktelep esetén nem kell kitölteni!)** |  |  |  |  |
| 13 | Jegyzett tőke | A1 |  | 1 000 |  |
| 14 | Jegyzett, de be nem fizetett tőke (negatív előjellel megadva) |  |  |  |  |
| 15 | Értékelési tartalék | A1 |  | 500 |  |
| 16 | Eredménytartalék (előjellel) | A1 |  | 530 |  |
| 17 | Egyéb tartalékok |  |  |  |  |
| 18 | Az éves eredmény az eredmény-kimutatással egyezően (előjellel) | A1 |  | 270 |  |
| 19 | SAJÁT TŐKE (13+14+15+16+17+18 sorok) | A1 |  | 2 300 |  |
| 20 | **Külföldi közvetlentőke-befektetés vagy közvetett befektetés vagy társvállalat eredménykimutatásának adatai (Adatok a 02. sorban közölt devizanemben, ezerben) (Külföldi fióktelep esetén nem kell kitölteni!)** |  |  |  |  |
| 21 |  Adózott eredmény (előjellel) | A1 |  |  | 270 |
| 22 | Tárgyév során jóváhagyott osztalék  |  |  |  |  |
| 23 | A tárgyév során jóváhagyott osztalékból a tárgyévben lezárult üzleti évet megelőző üzleti év eredményéből származó rész |  |  |  |  |
| 24 | A tárgyévben lezárult üzleti évet követően jóváhagyott osztalék |  |  |  |  |

A **jóváhagyott osztalék tekintetében** az adatokat külföldi érdekeltségekre vonatkozó számviteli és egyéb előírások, a külföldi érdekeltségre vonatkozóan pedig a beszámoló szerint kell jelenteni.

24. sor: A tárgyévben lezárult üzleti évet követően jóváhagyott osztalék sorban az adatszolgáltatás beküldéséig jóváhagyott osztalékot kérjük feltüntetni. Amennyiben az osztalék megszavazására a beküldés után kerül sor, emiatt nem kell módosítani az adatszolgáltatást.

Nem kell ugyanakkor a t-1. évről (2018) készített R29 jelű adatszolgáltatásban szerepeltetni a t. évben (2019) **osztalékelőlegként** kapott összegeket. Azokat a t. évről (2019) készített R29-jelű adatszolgáltatásban kell megszavazott osztalékként jelenteni.

**Példa:** 2020. március 1-jén osztalékot szavaz meg és fizet a külföldi leányvállalat 6.000 EUR összegben. A külföldi leányvállalat IFRS szerint készíti a beszámolóját, ezért az osztalékot a 2020. évre könyvelik. A leányvállalat 2019. március 1-jén 7.000 EUR osztalékot szavazott meg és fizetett ki. A mérlegfordulónap mind az adatszolgáltatónál, mind a leányvállalatnál 12.31.

A TEL tábla 13-24. soraiban az alábbi értékek kell szerepeljenek:

|  |  |  |  |  |  |
| --- | --- | --- | --- | --- | --- |
| Sor-szám | Megnevezés | Partner- azonosító- kód | Tárgyévet megelőző év mérlegforduló- napján | Tárgyév mérleg-forduló- napján | Tárgyév |
|  |   | a | b | c | d |
| 02 | A külföldi vállalat, vagy fióktelep könyvvezetésének devizaneme (ISO kód) | A1 | USD | USD |  |
| 03 | A külföldi vállalat, vagy fióktelep vonatkozási, illetve a megelőző időszakban lezárult üzleti évének mérlegfordulónapja (ééééhhnn) | A1 | 20181231 | 20191231 |  |
| … |  |  |  |  |  |
| 12 | **Külföldi közvetlentőke-befektetés vagy közvetett befektetés vagy társvállalat mérlegadatai (Adatok a 02. sorban közölt devizanemben, ezerben) (Külföldi fióktelep esetén nem kell kitölteni!)** |  |  |  |  |
| 13 | Jegyzett tőke | A1 | 20 000 | 20 000 |  |
| 14 | Jegyzett, de be nem fizetett tőke (negatív előjellel megadva) |  |  |  |  |
| 15 | Értékelési tartalék |  |  |  |  |
| 16 | Eredménytartalék (előjellel) | A1 | 18 000 | 15 000 |  |
| 17 | Egyéb tartalékok |  |  |  |  |
| 18 | Az éves eredmény az eredménykimutatással egyezően (előjellel) | A1 | 4 000 | 5 000 |  |
| 19 | SAJÁT TŐKE (13+14+15+16+17+18 sorok) | A1 | 42 000 | 40 000 |  |
| 20 | **Külföldi közvetlentőke-befektetés vagy közvetett befektetés vagy társvállalat eredménykimutatásának adatai (Adatok a 02. sorban közölt devizanemben, ezerben) (Külföldi fióktelep esetén nem kell kitölteni!)** |  |  |  |  |
| 21 | Adózott eredmény (előjellel) | A1 |  |  | 5 000 |
| 22 | Tárgyév során Jóváhagyott osztalék  | A1 |  |  | 7 000 |
| 23 | A tárgyév során Jóváhagyott osztalékból a tárgyévben lezárult üzleti évet megelőző üzleti év eredményéből származó rész  | A1 |  |  | 4 000\* |
| 24 | A tárgyévben lezárult üzleti évet követően jóváhagyott osztalék | A1 |  |  | 6 000 |

\*A t-1. évben (2018) csak 4.000 USD eredmény képződött, és mivel a t. évben (2019) jóváhagyott osztalék több, mint a t-1. évi (2018) eredmény, így a teljes t-1. évi (2018) eredményt fel kell tüntetni.

Amennyiben az adatszolgáltató R02/R03/R12/R13 adatszolgáltatás beküldésére kötelezett, a megszavazott osztalékot a megszavazás időszakában a TB07 táblában is le kell jelenteni. A 22. sorban szereplő tárgyév (2019) során jóváhagyott osztalékot a t. évi (2019) R02/R03/R12/R13 adatszolgáltatással, a 24. sorban szereplő „*A tárgyévben lezárult üzleti évet követően jóváhagyott osztalékot*” pedig a t+1. évi (2020) R02/R03/R12/R13 adatszolgáltatással fogjuk összevetni.

25. sor: Címsor a 26-27. sorokra vonatkozóan (Nem kell kitölteni.) A 26-27. sorokat csak fióktelep esetén kell tölteni!

26. sor: **Külföldi fióktelepnek átadott vagyon:** Külföldi fióktelep esetén itt kell megadni a fiókteleppel szemben fennálló nettó követelésállomány összegét. Ez az összeg kalkulálható a teljes cég főkönyvéből olyan módon, hogy az összes, a fióktelephez tartozó eszköz és kötelezettség különbsége.

Példa:



Ebben az esetben a fordulónapon a fiókteleppel szemben fennálló nettó követelésállomány összege: 500.000+150.000=650.000

27. sor: **Külföldi fióktelepnél keletkezett tárgyévi eredmény:** Külföldi fióktelep esetén itt kell megadni a teljes cég eredményéből a fióktelepnél keletkezett tárgyévi eredményt előjellel. Ebből következően nem a fióktelep külföldi beszámolójában szereplő eredményt kérjük megadni, hiszen az az eltérő külföldi számviteli értékelési elvek miatt jelentősen különbözhet az adatszolgáltató eredményének a fióktelepet illető részétől.

**Példa:**

26. sor értéke tárgyév fordulónapján: 650.000

26. sor értéke tárgyévet megelőző év fordulónapján: 400.000

hitelátadás 2019. év folyamán: 100.000 (2019. év folyamán R02/R03/R02/R13 jelentés TB03 táblájában CASH kódon jelentett állományt növelő tőkebefektetés összege)

branch pénzének felhasználása 2019. év folyamán a head-office hiteltartozásának törlesztésére: 50.000 (2019. év folyamán R02/R03/R02/R13 jelentés TB03 táblájában CASH kódon jelentett tőkekivonás összege)

branch pénzének felhasználása 2019 folyamán a társaság megszavazott osztalékának kifizetésére 30.000

(2019. év folyamán R02/R03/R02/R13 jelentés TB07 táblájában „g” egyéb tranzakció oszlopban feltüntetett összeg)

27. sor: fiókvállalatnál keletkezett tárgyévi eredmény a magyar beszámoló szerint: 230.000

**Ellenőrzés:** 26. sor t-1. időszaki értéke + TB03 táblában CASH kódon jelentett állomány növekedés – TB03 táblában CASH kódon jelentett állomány csökkenés – TB07 tábla „g” oszlopában jelentett érték + 27. sorban jelentett érték előjelhelyesen = 26. sor t. időszaki értéke, azaz 400.000+100.000-50.000-30.000+230.000=650.000

28. sor: Címsor a 29-48. sorokra vonatkozóan (Nem kell kitölteni**.) Külföldi közvetlentőke-befektetés vagy külföldi fióktelep esetén töltendő sorok! (10% alatti közvetlen szavazati jog esetén nem kell kitölteni, azaz, ha a 05. sorban 10%-nál kisebb érték szerepel.)**

29-48. sorok: Külföldi közvetlentőke-befektetés vagy külföldi fióktelep adózott eredményéből a normál üzletmenethez szorosan nem kapcsolódó tételek: A külföldi vállalat vagy fióktelep mérlegfordulónapjára vonatkozó főkönyve alapján kell megadni az egyes sorokban nevesített tételeket (a veszteség jellegű tételeket negatív, a nyereség jellegű tételeket pozitív előjellel). Amennyiben a partner rendelkezik a könyvvezetésétől eltérő devizanemben követeléssel/kötelezettséggel, legalább a 41. sor töltendő. 10% alatti részesedések esetén nem kell kitölteni.

IFRS szerinti beszámolót készítők esetén csak az adózott eredményben szereplő, a normál üzletmenethez szorosan nem kapcsolódó tételeket kell feltüntetni. Az egyéb átfogó jövedelemben elszámolt tételeket a táblában nem kell szerepeltetni.

49. sor: **Címsor az 50-60. sorokra vonatkozóan** (Nem kell kitölteni.) külföldi vállalkozás tevékenységének besorolásától függően, **nem pénzügyi vállalat esetén az 50-60. sorok, pénzügyi vállalat esetén pedig a 62-72. sorok töltendők ki, egyszerre mindkét rész nem tölthető ki! (50% alatti részesedéseknél nem kell kitölteni, azaz, ha sem a 05., sem a 10. sorban nem szerepel 50% vagy annál nagyobb részesedés! Fióktelepek esetén ki kell tölteni!)**

**Nem pénzügyi vállalatnak tekintendő minden olyan vállalat, amely főtevékenysége alapján nem tartozik az e rendelet 3. mellékletének 4.3. pontja szerinti, az MNB honlapján közzétett technikai segédletben meghatározott pénzügyi vállalatok közé (lásd melléklet.)**

50. sor: **Értékesítés nettó árbevétele:** Tartalmazza az egység által leszámlázott termékekre és szolgáltatásokra kivetett összes illetéket és adót – az ÁFA (hozzáadott érték adó) kivételével – is, valamint egyéb, közvetlenül az értékesítéshez kapcsolódó adókat. Emellett tartalmaz egyéb olyan tételeket (pl. szállítás, csomagolás), amelyeket a fogyasztóra terhelnek, még akkor is, ha ezek a számlán elkülönítve szerepelnek.

51. sor: **Aktivált saját teljesítmények értéke:** Saját előállítású eszközöknek az üzleti évben aktivált értéke és a saját termelésű készletek állományváltozásának együttes összege.

52. sor: **Bérköltség és személyi jellegű egyéb kifizetések:** A bérköltség a pénzben vagy természetben fizetett összes díjazás, amelyet az adatszolgáltató az állományába tartozó munkavállalóknak, valamint az állományon kívüli magánszemélyeknek (az otthon dolgozóknak is), továbbá a természetes személy tulajdonos (tag) személyes közreműködése ellenértékeként a beszámolási időszakban az elvégzett munkájukért fizet. Ide tartozik a tárgyidőszakban kifizetett összes díjazás tekintet nélkül arra, hogy rendszeres volt-e a kifizetés. Ide tartozik a prémium, a jutalmak, a rendkívüli fizetés, a 13. havi fizetés, a munkavállalók részére elbocsátáskor kifizetett végkielégítés, a szállás-, utazási-, étkezési- és lakhatási költségtérítések, üdülési hozzájárulás, találmányi-, újítási-, szerzői díjak, a jutalék, a készenléti díjak, túlóra díjak, éjszakai pótlékok stb.

Nem tartozik a bérköltségbe a munkaerő-közvetítő ügynökségek dolgozóinak folyósított kifizetés.

Amennyiben az 50. sor (Értékesítés nettó árbevétele) nem üres vagy nem 0, akkor az 52. sor nem lehet üres vagy 0 értékű.

53. sor: **Bérjárulékok:** A bérek és bérnek nem minősülő juttatások közterheit tartalmazzák. Ide tartozik minden járulék, hozzájárulás, adók módjára fizetendő összeg, amely a személyi jellegű ráfordítások vagy a foglalkoztatottak után terheli a vállalatot. Itt kerülnek elszámolásra többek között a nyugdíj- és egészségbiztosítási járulékok, az egészségügyi hozzájárulások, a munkaadói járulék, a szakképzési hozzájárulás, a rehabilitációs hozzájárulás stb.

Amennyiben az 52.sor (Bérköltség és személyi jellegű egyéb kifizetések) nem üres vagy nem 0, akkor az 53. sor nem lehet üres vagy 0 értékű. Az 53. sor értéke nem lehet nagyobb az 52. sor értékénél.

54. sor: **Termékek és szolgáltatások beszerzési értéke:** A tárgyév folyamán vásárolt összes termék és szolgáltatás értéke, beleértve az újraeladásra és a felhasználásra vásároltakat is az olyan javak kivételével, amelyek beszerzését beruházásként tartják nyilván. Az érintett termékeket és szolgáltatásokat újra eladhatják további átalakítással vagy anélkül, a termelési folyamatban felhasználhatják vagy raktározhatják. A tárgyévben fizetett szolgáltatási díjak is ide tartoznak, tekintet nélkül arra, hogy ipari vagy nem ipari szolgáltatások (pl. jogi, számviteli, biztosítási díjak, stb.). Szintén ide tartoznak a közvetített szolgáltatásokból eredő beszerzések. A termékek és szolgáltatások vásárlását beszerzési áron, levonható ÁFA (hozzáadott érték adó) nélkül és egyéb, közvetlenül a forgalomhoz kötődő, levonható adó nélkül kell számba venni. Ezzel szemben a termékhez kötődő minden egyéb adó és vám nem vonható le a vásárolt termékek és szolgáltatások értékéből.

55. sor: **Exportált termékek és szolgáltatások nettó árbevétele:** A mutató tartalmazza a megfigyelt külföldi érdekeltség összes áru és szolgáltatás exportjából származó nettó árbevételét a magyarországi anyavállalattól, a vállalatcsoport – megfigyelt egység szempontjából – külföldi tagjaitól, illetve a vállalatcsoportba nem tartozó – megfigyelt egység szempontjából – külföldi vállalatoktól, függetlenül attól, hogy az export tevékenység EU-n belüli vagy EU-n kívüli országba irányul.

 A mutató értéke nem lehet nagyobb az 50. sor értékénél (Értékesítés nettó árbevétele).

56. sor: **Termékek és szolgáltatások beszerzési értéke:** A mutató tartalmazza a megfigyelt külföldi érdekeltség összes áru és szolgáltatás importjának beszerzési értékét a magyarországi anyavállalattól, a vállalatcsoport – megfigyelt egység szempontjából – külföldi tagjaitól, illetve a vállalatcsoportba nem tartozó – megfigyelt egység szempontjából – külföldi vállalatoktól, függetlenül attól, hogy az import tevékenység EU-n belüli vagy EU-n kívüli országból származik.

 A mutató értéke nem lehet nagyobb az 54. sor értékénél (Termékek és szolgáltatások beszerzési értéke).

57. sor: **Vállalatcsoporton belül exportált termékek és szolgáltatások nettó árbevétele:** A mutató csak a vállalatcsoporton belül külföldi vállalattal bonyolított összes termék és szolgáltatás exportjából származó nettó árbevételét tartalmazza.

A vállalatcsoport azon vállalatok összessége, amelyek közvetlen vagy közvetett módon ugyanazon befektető ellenőrzése alatt állnak.

A mutató értéke nem lehet nagyobb az 55. sor (Exportált termékek és szolgáltatások nettó árbevétele) értékénél.

58. sor: **Vállalatcsoporton belül importált termékek és szolgáltatások beszerzési értéke:** A mutató csak a vállalatcsoporton belül külföldi vállalattal bonyolított összes termék és szolgáltatás importjának beszerzési értékét tartalmazza.

A vállalatcsoport azon vállalatok összessége, amelyek közvetlen vagy közvetett módon ugyanazon befektető ellenőrzése alatt állnak.

A mutató értéke nem lehet nagyobb az 56. sor értékénél (Importált termékek és szolgáltatások beszerzési értéke).

59. sor: **Tárgyi eszköz beruházások:** A tárgyidőszakban az összes tárgyieszköz-beruházást jelenti. Ide tartoznak az olyan új vagy használt tárgyi eszközök, akár harmadik féltől vásárolták, akár saját használatra gyártották azokat, amelyek hasznos élettartama több mint egy év, beleértve a nem termelt tárgyi eszközöket (pl. föld, telek). A vállalat számviteli gyakorlatának megfelelően az egy éves hasznos várható élettartamnál hosszabb idő is megállapítható. Emellett a beruházások közé tartozik minden olyan pótlás, módosítás, értéknövelés, amely az eszközök használati idejét meghosszabbítja, vagy azok termelő kapacitását növeli (felújítások).

A vásárolt eszközöket beszerzési áron (szállítási, beszerzési költségekkel együtt), a saját gyártású eszközöket előállítási költségen kell értékelni**.**

A beruházási adatok nem tartalmazhatják az átalakulás (pl. fúzió, felbomlás, kiválás) során szerzett eszközöket, a nem aktivált kisebb eszközöket, a karbantartási költségeket, valamint a tárgyi eszköz apport és az immateriális javak beszerzésének értékét. Továbbá a beruházásnak nem része a levonható, előzetesen felszámított általános forgalmi adó (hozzáadott érték adó).

60. sor: **A külföldi érdekeltség tevékenységében résztvevők létszáma:** ide tartoznak az alkalmazottak, a dolgozó tulajdonosok, valamint a nem fizetett családtagok. A közölt létszámadatok megállapításakor mind a teljes, mind a nem teljes munkaidőben foglalkoztatottakat egy-egy főnek kell tekinteni. Az éves átlagos állományi létszám a havi átlagos állományi létszámok éves átlaga. Ha a gazdasági szervezet csak az év egy részében működött, úgy abban az esetben sem a működési hónapok számával kell elosztani a havi átlagos létszámok összegét, hanem minden esetben 12-vel.

A mutató értéke nem lehet üres vagy 0 érték, amennyiben az 50-59. sorokból legalább egy sor nem üres vagy 0.

61. sor: Címsor a 62-72. sorokra vonatkozóan (Nem kell kitölteni.)

**A külföldi biztosítók esetén csak a \*-gal jelölt, 62. és 69-72. sorokat kell kitölteni, pénzügyi közvetítést, illetve pénzügyi kiegészítő tevékenységet végző külföldi érdekeltség esetén a 63-72. sorokat.**

62. sor**\***: **Bruttó díjbevétel:** a bruttó díjbevétel magában foglalja a biztosítási szerződések alapján a pénzügyi évben járó minden összeget, függetlenül attól, hogy az ilyen összegek részben vagy egészben egy későbbi pénzügyi évhez kapcsolódnak-e.

63. sor: **Kamatok és kamatjellegű bevételek:** a banki tevékenységből származó összes bevételt tartalmazza, beleértve a következő eszközökből származó jövedelmeket:

* készpénzállomány, központi bankkal szembeni egyenlegek,
* állam által kibocsátott értékpapírok, valamint a központi banknál refinanszírozásra felhasználható értékpapírok,
* hitelintézeteknek nyújtott hitelek,
* ügyfeleknek nyújtott hitelek,
* hitelviszonyt megtestesítő értékpapírok, ideértve a fix kamatozású értékpapírokat is.

64. sor: **Részvényekből és egyéb tőkearányosan jövedelmező értékpapírból származó jövedelmek:**

Ez a változó tartalmazza az összes osztalékot és egyéb bevételt a részvényekből és egyéb tőkearányosan jövedelmező értékpapírokból, kivéve a részesedéssel járó érdekeltségekből, valamint a kapcsolt vállalkozásokban való részesedésből származó bevételt.

Ez azt jelenti, hogy ide kerül a forgatási célú részvényekből, részesedésekből kapott osztalék, viszont nem kerülhet ide az értékpapírok értékesítéséből származó eredmény, mert az a pénzügyi műveletek eredményébe tartozik, ami a 66. sorban van, továbbá nem tartozik ide az ellenőrző részesedésekből, valamint a kapcsolódó leányvállalatokból származó jövedelem.

65. sor: **Kapott jutalékok:** tartalmazza a harmadik feleknek nyújtott szolgáltatások díjbevételeit, különösen:

* garancia vállalásáért, más hitelezők részére folytatott hitelezési adminisztrációért, harmadik fél részére végzett értékpapír kereskedelemért kapott díjakat,
* pénzátutalásokért, számlavezetésért, széf szolgáltatásért és értékpapírok adminisztrációjáért kapott díjakat,
* devizaügyletekért, harmadik fél számára végzett valuta és nemesfém kereskedelemért kapott díjakat,
* megtakarításokkal, biztosításokkal és hitelekkel kapcsolatos bizományosi szolgáltatásokért kapott díjakat.

66. sor: **Kamat és kamatjellegű ráfordítások:** a banki tevékenységből származó összes ráfordítást tartalmazza, beleértve az alábbiakat:

* hitelintézetekkel és ügyfelekkel szembeni kötelezettségekből adódó ráfordítások,
* letéti jegy alapján fennálló tartozásból adódó ráfordítások,
* alárendelt kötelezettségekből eredő ráfordítások,
* határidős ügyletekből eredő ráfordításoknak a szerződés szerinti lejárati idő alapján meghatározott időarányos összege, amely természeténél fogva kamatjellegű,
* jutalék ráfordítások, amelyek természetüknél fogva kamatjellegűek és a kötelezettség összegének figyelembevételével lettek kiszámítva időarányosan.

67. sor: **Pénzügyi műveletek nettó eredménye:** ide tartoznak

* a nem befektetett eszközként nyilvántartott értékpapírokkal végrehajtott ügyletkötéseken keletkező nyereség vagy veszteség, ideértve az értékvesztéseket és visszaírásokat is,
* tőzsdei ügyletek nettó nyeresége vagy vesztesége,
* egyéb pénzügyi instrumentumokkal (ideértve a nemesfémeket is) végrehajtott eladási és vételi ügyletek nettó nyeresége vagy vesztesége.

68. sor: **Egyéb működési bevételek:** egyéb sorokon nem szerepeltetett, üzleti tevékenységből származó bevétel.

69. sor**\***: **Bérköltség és személyi jellegű egyéb kifizetések:** Lásd a TEL tábla 52. soránál leírtakat.

70. sor**\***: **Társadalombiztosítási és egyéb járulékok:** Lásd a TEL tábla 53. soránál leírtakat.

71. sor**\***: **Tárgyi eszköz beruházások:** Lásd a TEL tábla 59. soránál leírtakat.

72. sor**\***: **A külföldi érdekeltség tevékenységében résztvevők létszáma:** Lásd a TEL tábla 60. soránál leírtakat.

## III.8. TEI tábla: Külföldi ingatlantulajdon

A táblát az adatszolgáltatónak abban az esetben kell kitöltenie, amennyiben a tárgyidőszakban külföldi ingatlantulajdonnal (föld, épület stb.) rendelkezett. Csak az adatszolgáltató saját tulajdonában lévő – könyveiben szereplő – ingatlanokra vonatkozó adatokat kell jelenteni.

Az adatokat az adatszolgáltató könyvvezetésének devizanemében (amelyet az adatszolgáltató TRE tábla 02. sorában ekként megadott), ezer devizában (egész számra kerekített érték) kell közölni.

A tábla egyes oszlopainak tartalma:

„a” oszlop: A külföldi ingatlantulajdon országának ISO kódja

 Annak az országnak az ISO kódja, amelyben a külföldi ingatlan található.

„b” oszlop: A külföldi ingatlantulajdon időszak eleji értéke

Az előző évi adatszolgáltatásban jelentett év végi záró állománnyal egyezően.

„c”-„d” oszlopok: Állományváltozást eredményező tranzakciók

A tárgyév tranzakciói (adásvétel, csere, apportba vétel, apportba való átadás, térítés nélküli átvétel, átadás stb.) által előidézett állományváltozások országonként összesített összege. Bruttó módon kell megadni, külön az állománynövekedés, és külön az állománycsökkenés összesített összegét.

„e” oszlop: A könyv szerinti értéket korrigáló tételek

Itt kell kimutatni a terv szerinti értékcsökkenés tárgyévi összegét, továbbá a terven felüli értékcsökkenésként, terven felüli értékcsökkenés visszaírásaként, illetve az értékhelyesbítésként a tárgyévben elszámolt összeget (előjelhelyesen), és az értéknövelő beruházást (felújítást).

„f” oszlop: A külföldi ingatlantulajdon időszak végi értéke

Az ingatlantulajdon év végi értékét kell itt kimutatni. Ennek az értéknek meg kell egyeznie az év eleji nyitó érték, a tranzakciók és a változások előjelhelyes összegével. Alapvetően a piaci (értékhelyesbítéssel korrigált) értéket kell kimutatni, de amennyiben ez nem áll rendelkezésre, a bekerülési érték is elfogadott.

„g” oszlop: Tárgyév során a külföldi ingatlanokból nem rezidenstől származó nettó jövedelem

A külföldi ingatlan nem rezidens fél vagy felek részére történő bérbeadásából származó tárgyévi jövedelem és tárgyévi működési költség (pl. ingatlan fenntartási költségek, helyi ingatlanadó) egyenlege.

# Összefüggések az adatszolgáltatások között

## IV.1. Külföldi befektetőnek megszavazott osztalék, illetve eredménytartalékból megszavazott osztalékra vonatkozó összefüggések

Példa 1**.**

**TEA2 tábla: Az adatszolgáltató mérlegének adatai**

|  |  |  |  |
| --- | --- | --- | --- |
| **Sorszám** | **Megnevezés** | **Tárgyévet megelőző év mérlegforduló-napján** | **Tárgyév mérlegforduló-napján** |
| **a** | **c** |
| 01 | Jegyzett tőke | 1 000 | 1 000 |
| 02 | Visszavásárolt tulajdoni részesedés névértéken |   |   |
| 03 | Jegyzett, de még be nem fizetett tőke (negatív előjellel megadva) |   |   |
| 04 | Tőketartalék | 50 | 50 |
| 05 | Általános tartalék  |   |   |
| 06 | Eredménytartalék (előjellel) | 250 | 240 |
| 07 | Lekötött tartalék |   |   |
| 08 | Értékelési tartalék |   |   |
| 09 | Éves eredmény (előjellel) | 180 | 120 |
| 10 | **SAJÁT TŐKE (01+03+04+05+06+07+08+09)** | **1 480** | **1 410** |

**TEA3 tábla Az adatszolgáltató eredménykimutatásának adatai**

|  |  |  |
| --- | --- | --- |
| Sorszám | Megnevezés | Tárgyév |
| 01 | Adózott eredmény (előjellel) | 120 |
| 02 | Általános tartalékképzés, -felhasználás (előjellel) |   |
| 03 | Tárgyévben lezárult üzleti év során jóváhagyott osztalék | 190 |
| 04 | A tárgyévben lezárult üzleti évet követően jóváhagyott osztalék | 130 |

1. A tárgyévi (2019-ról) készített R29-es adatszolgáltatás TEA3 táblájának *03. Tárgyévben lezárult üzleti év során jóváhagyott osztalék sorában* szereplő összeg külföldi tulajdonosra jutó részének meg kell jelennie a tárgyévben (2019-ben) az R02/R03/R12/R13 jelű adatszolgáltatás TB08 jelű táblájának ”d” (tartozás növekedés) oszlopában abban az időszakban, amikor a megszavazás megtörtént*.*

*Példa1 esetén a 2019. év megszavazás időszaki R02/R03/R12/R13 jelű adatszolgáltatás TB08 jelű táblájának ”d” (tartozás növekedés) oszlopában a 190 ezer külföldi befektetőre jutó részének kell szerepelnie.*

1. A tárgyévről (2019-ról) készített R29-es adatszolgáltatás TEA3 táblájának *03. Tárgyévben lezárult üzleti év során jóváhagyott osztalék sorában* szereplő összeg és a TEA2 tábla *09. Éves eredmény (előjellel)* „a” oszlopában, vagyis *a tárgyévet megelőző év mérlegfordulónapján* cellában szereplő érték különbségnek a külföldi tulajdonosra jutó részének meg kell jelennie a tárgyévben (2019-ben) az R02/R03/R12/R13 jelű adatszolgáltatás TB08 jelű táblájának ”e” (előző üzleti év adózott eredményén felüli rész) oszlopában abban az időszakban, amikor a megszavazás megtörtént.

*Példa1 esetén a 2019. év megszavazás időszaki R02/R03/R12/R13 jelű adatszolgáltatás TB08-as táblájának ”e”* (előző üzleti év adózott eredményén felüli rész) *oszlopában a (190-180) ezer külföldi befektetőre jutó részének kell szerepelnie.*

Ha a tárgyévet megelőző év (2018) eredménye negatív, akkor a TEA3 tábla 03. sorában megjelenő összeg külföldi befektetőre jutó részének kell megjelenni a TB08 tábla „e” oszlopában (az osztalék megszavazás teljes mértékben a korábbi évek eredményéből történt), továbbá, ha a t-1. évi (2018) adózott eredmény nagyobb, mint a megszavazott osztalék, akkor nincs eredménytartalék felhasználás.

Az ellenőrzés során az R29-es adatszolgáltatás TEA3 táblájának *03. Tárgyévben lezárult üzleti év során jóváhagyott osztalék sorában* szereplő összeg és a TEA2 tábla *09. Éves eredmény (előjellel)* „a” oszlopában, vagyis *a tárgyévet megelőző év mérlegfordulónapján* cellában szereplő érték különbség képzésével az előző üzleti év adózott eredményén felüli részt képezzük meg. Ebből kifolyólag, ha az osztalék felosztása nem TEA1 táblában közölt szavazati jog arányában történt, az ellenőrzés szükségszerűen hibát fog mutatni.

1. A tárgyévi (2019-ról) készített R29-es adatszolgáltatás TEA3 táblájának *04. A tárgyévben lezárult üzleti évet követően jóváhagyott osztalék sorában* szereplő összeg külföldi tulajdonosra jutó részének meg kell jelennie a tárgyévet követő év (2020) R02/R03/R12/R13 jelű adatszolgáltatás TB08 jelű táblájának ”d” (tartozás növekedés) oszlopában, abban az időszakban, amikor a megszavazás megtörtént.

*Példa1 esetén a 2020. év megszavazás időszaki R02/R03/R12/R13 jelű adatszolgáltatás TB08 jelű táblájának ”d” (tartozás növekedés) oszlopában a 130 ezer külföldi befektetőre jutó részének kell szerepelnie.*

1. Ha tárgyévi (2019-ról) készített R29-es adatszolgáltatás TEA3 táblájának *04. A tárgyévben lezárult üzleti évet követően jóváhagyott osztalék sora* nagyobb, mint a TEA3 tábla 01. Adózott eredmény sora, akkor a TEA3 04. sorában szereplő és a TEA3 tábla 01. sorban lévő érték különbségnek a külföldi tulajdonosra jutó részének meg kell jelennie a tárgyévet követő év (2020) R02/R03/R12/R13 jelű adatszolgáltatás TB08 jelű táblájának ”e” (előző üzleti év adózott eredményén felüli rész) oszlopában abban az időszakban, amikor a megszavazás megtörtént.

Ha az adózott eredmény negatív, akkor a TEA3 tábla 04. sorában megjelenő összeg külföldi befektetőre jutó részének kell megjelenni a TB08 tábla „e” oszlopában (az osztalék megszavazás teljes mértékben korábbi évek eredményéből történt), ha pedig az adózott eredmény nagyobb, mint a megszavazott osztalék, akkor az eredménytartalék igénybevétel 0 lesz, azaz a TB08 tábla „e” oszlopában nem szerepelhet érték.

*Példa1 esetén a 2020. év megszavazás időszaki R02/R03/R12/R13 jelű adatszolgáltatás TB08 jelű táblájának ”e”* (előző üzleti év adózott eredményén felüli rész) *oszlopában a (130-120) ezer külföldi befektetőre jutó részének kell szerepelnie.*

## IV.2. Külföldi leányvállalat által megszavazott osztalék, illetve eredménytartalékból megszavazott osztalékra vonatkozó összefüggések

Példa2

|  |  |  |  |  |  |
| --- | --- | --- | --- | --- | --- |
| **Sor-szám** | **Megnevezés** | **Partnerazonosító kód (R01-ből)** | **Tárgyévet megelőző év mérlegfordulónapján** | **Tárgyév mérlegfordulónapján** | **Tárgyév** |
| **a** | **b** | **c** | **d** |
| 01 | Külföldi közvetlentőke-befektetés, **közvetett befektetés, külföldi fióktelep vagy társvállalat törzsadatai** |  |  |  |  |
| 02 | A külföldi vállalat, vagy fióktelep könyvvezetésének devizaneme (ISO kód) | A1 | USD | USD |   |
| 03 | A külföldi vállalat, vagy fióktelep vonatkozási, illetve a megelőző időszakban lezárult üzleti évének mérlegfordulónapja (ééééhhnn) | A1 | 20181231 | 20191231 |   |
| …  |   |   |   |   |   |
| 12 | **Külföldi közvetlentőke-befektetés, közvetett befektetés vagy társvállalat mérlegadatai, (Adatok a 02. sorban közölt devizanemben, ezerben) (Külföldi fióktelep esetén nem kell kitölteni!)** |  |  |  |  |
| 13 | Jegyzett tőke | A1 | 20000 | 20000 |   |
| 14 | Jegyzett, de be nem fizetett tőke (negatív előjellel megadva) |   |   |   |   |
| 15 | Értékelési tartalék |   |   |   |   |
| 16 | Eredménytartalék (előjellel) | A1 | 18000 | 15000 |   |
| 17 | Egyéb tartalékok | A1 |   |   |   |
| 18 | Az éves eredmény az eredménykimutatással egyezően (előjellel) | A1 | 4000 | 5000 |   |
| **19** | **SAJÁT TŐKE (13+14+15+16+17+18 sorok)** | A1 | **42000** | **40000** |   |
| 20 | **Külföldi közvetlentőke-befektetés, közvetett befektetés vagy társvállalat eredménykimutatásának adatai (Adatok a 02. sorban közölt devizanemben, ezerben) (Külföldi fióktelep esetén nem kell kitölteni!)** |  |  |  |  |
| 21 |  Adózott eredmény (előjellel) | A1 |   |   | 5000 |
| 22 | Tárgyév során jóváhagyott osztalék | A1 |   |   | 7000 |
| 23 | A tárgyév során jóváhagyott osztalékból a tárgyévben lezárult üzleti évet megelőző üzleti év eredményéből származó rész | A1 |   |   | 4000 |
| 24 | A tárgyévben lezárult üzleti évet követően jóváhagyott osztalék | A1 |   |   | 6000 |

1. A tárgyévi (2019-ről) készített R29-es adatszolgáltatás TEL táblájának *22. Tárgyév során jóváhagyott osztalék* sorában szereplő összeg adatszolgáltatóra jutó részének meg kell jelennie a tárgyévben (2019-ben) az R03/R03/R12/R13 jelű adatszolgáltatás TB07 jelű táblájának „d” (követelés növekedés) oszlopában abban az időszakban, amikor a megszavazás történt.

Példa2 esetén a *2019. év megszavazás időszaki R02/R03/R12/R13 jelű adatszolgáltatás TB07 jelű táblájának „d” (követelés növekedés) oszlopában a 7000 ezer adatszolgáltatóra jutó részét kell feltüntetni.*

1. A tárgyévről (2019-ről) készített R29-es adatszolgáltatás TEL táblájának *23. sorában A tárgyév során jóváhagyott osztalékból a tárgyévben lezárult üzleti évet megelőző üzleti év* (t-1. év, azaz 2018) *eredményéből származó részt* kell feltüntetni. A tárgyévről készített R29-es adatszolgáltatás 22. (Tárgyév során jóváhagyott osztalék) és 23. sorának (t-1. évi eredményből származó rész) különbségének meg kell egyezni a tárgyévben (2019-ben) az R02/R03/R12/R13 jelű adatszolgáltatás TB07 jelű táblájának „e” (előző üzleti év adózott eredményén felüli rész) oszlopában szereplő értékkel abban az időszakban, amikor a megszavazás történt.

Példa2 esetén a *2019. év megszavazás időszaki R02/R03/R12/R13 jelű adatszolgáltatás TB07 jelű táblájának „e” (előző üzleti év adózott eredményén felüli rész)* *oszlopában a (7000-4000) ezer adatszolgáltatóra jutó részét kell feltüntetni.*

1. A tárgyévi (2019-ről) készített R29-es adatszolgáltatás TEL táblájának *24. A tárgyévben lezárult üzleti évet követően jóváhagyott osztalék* sorában szereplő összeg adatszolgáltatóra jutó részének meg kell jelennie a tárgyévet követő év (2020) R02/R03/R12/R13 jelű adatszolgáltatás TB07 jelű táblájának „d” (követelés növekedés) oszlopában, abban az időszakban, amikor a megszavazás történt.

Példa2 esetén a *2020. év megszavazás időszaki R02/R03/R12/R13 jelű adatszolgáltatás TB07 jelű táblájának „d” (követelés növekedés) oszlopában a 6000 ezer adatszolgáltatóra jutó részét kell feltüntetni.*

1. Ha tárgyévről (2019-ről) készített R29-es adatszolgáltatás *TEL táblájának 24. A tárgyévben lezárult üzleti évet követően jóváhagyott osztalék* sorában szereplő összeg nagyobb, mint a TEL tábla *21. Adózott eredmény* sorban lévő érték, akkor a TEL tábla 24. sorában és a TEL tábla 21. sorában lévő érték különbségnek az adatszolgáltatóra jutó részének meg kell jelennie a tárgyévet követő év (2020) R02/R03/R12/R13 jelű adatszolgáltatás TB07 jelű táblájának ”e” (előző üzleti év adózott eredményén felüli rész) oszlopában abban az időszakban, amikor a megszavazás megtörtént.

*Ha az adózott eredmény negatív*, akkor a TEL tábla 24. sorában megjelenő összeg adatszolgáltatóra jutó részének kell megjelenni a TB07 tábla „e” oszlopában (az osztalék megszavazás teljes mértékben korábbi évek eredményéből történt), ha pedig az adózott eredmény nagyobb, mint a megszavazott osztalék, akkor az eredménytartalék igénybevétel 0 lesz, azaz a TB07 tábla „e” oszlopában nem szerepelhet érték.

Példa2 esetén a *2020. év megszavazás időszaki R02/R03/R12/R13 jelű adatszolgáltatás TB07 jelű táblájának „e” (előző üzleti év adózott eredményén felüli rész)* *oszlopában a (6000-5000) ezer adatszolgáltatóra jutó részét kell feltüntetni.*

## IV.3. R29 adatszolgáltatás és az R02/R03/R12/R13 adatszolgáltatás összefüggése külföldi fióktelep esetén

R29 adatszolgáltatás TEL táblájának 26. során előző évre jelentett adathoz

+ az R02/R03/R12/R13 adatszolgáltatásokban CASH kódon jelentett tételek egyenleg (állomány növekedés – állomány csökkenés)

’- a TB07 tábla „d” oszlopban jelentett (fiókvállalattól visszavett eszközök felosztott – osztalék típusú – jövedelemnek tekinthető) összeg

+ TEL tábla 27. soron jelentett eredmény

a 26. soron tárgyévre jelentett összeg

Melléklet:

|  |
| --- |
| **Pénzügyi vállalatok főtevékenység szerinti besorolása 2010-től** |
| **NACE Rev. 2. Megnevezés** |
| **TEAOR 2008** |
| **64 Pénzügyi közvetítés** |
| 6411 Jegybanki tevékenység |
| 6419 Egyéb monetáris közvetítés |
| 6420 Vagyonkezelés (holding) |
| 6430 Befektetés közvetítés |
| 6491 Pénzügyi lízing |
| 6492 Egyéb hitelnyújtás |
| 6499 Máshova nem sorolt egyéb pénzügyi közvetítés |
| **65 Biztosítás, viszontbiztosítás, nyugdíjalapok** |
| 6511 Életbiztosítás |
| 6512 Nem életbiztosítás |
| 6520 Viszontbiztosítás |
| 6530 Nyugdíjalapok |
| **66 Egyéb pénzügyi tevékenység** |
| 6611 Pénz-, tőkepiac igazgatása |
| 6612 Értékpapír-, árutőzsdei tevékenység |
| 6619 Egyéb pénzügyi kiegészítő tevékenység |
| 6621 Kockázatértékelés, kárszakértés |
| 6622 Biztosítási ügynöki, brókeri tevékenység. |
| 6629 Biztosítások, nyugdíjalapok egyéb kiegészítő tevékenység |
| 6630 Alapkezelés |

1. Külföldi befektető: Külföldi közvetlentőke-befektető vagy közvetett befektető vagy társvállalat, amely az adatszolgáltatóban szavazati joggal rendelkezik. [↑](#footnote-ref-2)
2. **Külföldi közvetlentőke-befektető:** az adatszolgáltató társaságban 10%-ot elérő vagy meghaladó közvetlen szavazati joggal rendelkező nem-rezidens befektető (természetes személy, jogi személy vagy jogi személyiséggel nem rendelkező szervezet). [↑](#footnote-ref-3)
3. **Külföldi közvetett befektető:** olyan nem-rezidens vállalat, amely közvetve ellenőrzéssel rendelkezik a vállalatban (ellenőrzés alatt azt kell érteni, hogy a részesedés tulajdonjoga a szavazati jog több mint 50%-át biztosítja). [↑](#footnote-ref-4)
4. **Társvállalatok:** azok a vállalatok, amelyek ugyanazon közvetlentőke-befektető vagy közvetett befektető vállalat ellenőrzése alatt állnak, de egyik társvállalat sem gyakorol ellenőrzést az adatszolgáltató felett, illetve az adatszolgáltató sem gyakorol ellenőrzést a társvállalat felett (ellenőrzés alatt azt kell érteni, hogy a részesedés tulajdonjoga a szavazati jog több mint 50%-át biztosítja, befolyásnak pedig az minősül, ha a részesedés tulajdonjoga a szavazati jognak legalább 10%-át, de legfeljebb 50%-át biztosítja). [↑](#footnote-ref-5)
5. **Külföldi közvetlentőke-befektetés:** olyan nem rezidens vállalat, amelyben az adatszolgáltató 10%-ot elérő vagy meghaladó közvetlen szavazati joggal rendelkezik. [↑](#footnote-ref-6)
6. **Külföldi közvetett befektetés:** olyan nem rezidens vállalat, amelyben közvetve ellenőrzéssel vagy befolyással rendelkezik az adatszolgáltató (ellenőrzés alatt azt kell érteni, hogy a részesedés tulajdonjoga a szavazati jog több mint 50%-át biztosítja, befolyásnak pedig az minősül, ha a részesedés tulajdonjoga a szavazati jognak legalább a 10%-át, de legfeljebb 50%-át biztosítja). [↑](#footnote-ref-7)
7. Az adatszolgáltató által meghatározott, legfeljebb 10 karakterből álló, az MNB részére az R01 jelű adatszolgáltatásban közölt alfanumerikus kód. [↑](#footnote-ref-8)